CELEX: 52022PC0168
Language: sk
Date: 2022-04-06 00:00:00
Title: Odporúčanie ROZHODNUTIE RADY, ktorým sa povoľuje začatie rokovaní o dohode o cestnej nákladnej doprave medzi Európskou úniou a Moldavskou republikou

EURÓPSKA KOMISIA
            V Bruseli6. 4. 2022
            COM(2022) 168 final
            
            Odporúčanie
            ROZHODNUTIE RADY,
            ktorým sa povoľuje začatie rokovaní o dohode o cestnej nákladnej doprave medzi Európskou úniou a Moldavskou republikou
            
               
         
         
            
               DÔVODOVÁ SPRÁVA
            
            
            
               1.Kontext odporúčania
            
            
            
               Komisia týmto odporúča Rade, aby povolila začatie rokovaní o časovo obmedzenej dohode o cestnej nákladnej doprave medzi Úniou a Moldavskom (ďalej len „dohoda“) s cieľom riešiť dôsledky nevyprovokovanej a neodôvodnenej ozbrojenej agresie Ruska voči Ukrajine a vymenovala Komisiu za vyjednávača Únie. K odporúčaniu sú pripojené aj smernice na rokovania.
            
            
            
               2.Súvislosti
            
            
            
               Cestnú nákladnú dopravu medzi Úniou a Moldavskom v súčasnosti do veľkej miery upravujú viaceré dvojstranné dohody o doprave medzi členskými štátmi EÚ a Moldavskom. V týchto dohodách sa stanovujú kvóty pre dopravcov oboch strán, pokiaľ ide o tranzit a dvojstranný obchod. Podľa informácií moldavskej národnej agentúry pre cestnú dopravu udelili Estónsko, Litva, Lotyšsko, Poľsko, Slovensko, Maďarsko a Slovinsko Moldavsku spolu 15 000 kvót. Z tohto celkového množstva sú 14 320 tranzitné alebo dvojstranné kvóty a 680 univerzálne kvóty. Zo všetkých kvót, ktoré tieto krajiny pridelili Moldavsku na rok 2022, do 17. marca 2022 zostalo iba 8 647 kvót (len približne 60 % z celkového počtu). 
            
            
               Okrem povolení, ktoré sú založené na uvedených dvojstranných dohodách, Medzinárodné fórum pre dopravu (ITF) prevádzkuje multilaterálny systém kvót, ktorý stanovuje multilaterálne licencie na medzinárodnú cestnú nákladnú dopravu dopravnými podnikmi usadenými v členskej krajine Európskej konferencie ministrov dopravy (ECMT). Licencie sa vzťahujú na prepravu tovaru medzi členskými krajinami ECMT alebo na tranzit cez územie jednej alebo viacerých z uvedených krajín. Počet kvót v rámci systému ECMT je však pomerne nízky v porovnaní s kvótami vydanými na základe dvojstranných dohôd (hoci nejde o dôkladné porovnanie, keďže kvóty ECMT sa týkajú ročných licencií, zatiaľ čo predmetné dvojstranné dohody sa týkajú povolení na jednu cestu). V roku 2022 bolo moldavským prevádzkovateľom pridelených 1 430 ročných licencií a 1 752 krátkodobých licencií. 
            
            
               Moldavsko je zmluvnou stranou Dohody o práci osádok vozidiel v medzinárodnej cestnej doprave (AETR)
                  1
               , ktorej zmluvnými stranami sú aj všetky členské štáty EÚ. V dôsledku toho musia moldavskí prevádzkovatelia, ktorí prepravujú tovar na územie Únie, dodržiavať rovnaký čas jazdy, prestávky a čas odpočinku ako časy, ktoré sa uplatňujú v Únii v súlade s nariadením (ES) č. 561/2006
                  2
               . 
            
            
               Vzhľadom na ozbrojenú agresiu Ruska voči Ukrajine sa situácia v oblasti dopravy pre Moldavsko stala veľmi zložitou. Vojna na Ukrajine núti moldavských prevádzkovateľov cestnej dopravy, aby hľadali alternatívne trasy, aby sa vyhli tranzitu cez územie Ukrajiny, ktoré bolo doteraz jediným spôsobom, ako sa dostať na trhy tretích krajín na východe Ukrajiny. Moldavskí dopravcovia však nedisponujú dostatočným počtom povolení na tranzit v členských štátoch, cez ktoré by bol takýto tranzit potrebný. To ohrozuje plnenie dlhodobých zmlúv o dodávkach tovaru (najmä poľnohospodárskych výrobkov) s ich obchodnými partnermi v uvedených krajinách. Rastie aj potreba dvojstranných dopravných operácií medzi Moldavskom a EÚ, ktorú súčasný súbor povolení nemôže uspokojiť. Rozšírenie dopravných práv moldavských dopravcov a udelenie recipročných práv dopravcom EÚ by aj EÚ mohlo umožniť vyvážať viac tovaru do Moldavska, preto to je aj v záujme EÚ. Zároveň môže byť potrebné, aby Moldavsko ďalej prispôsobovalo svoje hospodárske a dopravné modely s cieľom reagovať na vplyv vojny na medzinárodné trhy.
            
            
               Preto s cieľom pomôcť moldavskému hospodárstvu, ktoré čelí veľkým ťažkostiam, pričom táto krajina už dočasne prijala viac ako 350 000 utečencov prichádzajúcich z Ukrajiny a smerujúcich do iných krajín, je vhodné urýchlene uzatvoriť dohodu medzi Úniou a Moldavskom, ktorou by sa nedostupné tranzitné trasy cez Ukrajinu mohli v čo najväčšej miere nahradiť posilnenými dopravnými alternatívami cez EÚ a ktorou by sa mohla posilniť dvojstranná cestná doprava medzi Moldavskom a EÚ. Takáto dohoda by mala trvať dovtedy, kým bude vplyv vojny na dopravné operácie a ukrajinskú dopravnú infraštruktúru naďalej závažný.
            
            
               Takáto dohoda je aj v záujme EÚ, keďže EÚ má záujem o stabilizáciu moldavského hospodárstva, a to aj vzhľadom na to, že krajina sa musí vyrovnať s prílevom utečencov utekajúcich pred vojnou, a záujem o zmiernenie vplyvu ruskej agresie na bezpečnostnú situáciu v EÚ a na jej hraniciach. Dopravcovia z EÚ okrem toho získajú recipročné dopravné práva k právam udeleným moldavským dopravcom, čo bude pozitívne pre hospodárstvo EÚ.
            
            
               Článok 80 písm. c) dohody o pridružení vyzýva na posilnenie hlavných dopravných spojení medzi územiami EÚ a Moldavska a v článku 82 sa vyzýva na spoluprácu, ktorá zlepšuje pohyb tovaru a zvyšuje plynulosť dopravných tokov medzi Moldavskou republikou, EÚ a tretími krajinami v regióne odstránením administratívnych, technických a iných prekážok. 
            
            
               3.Súlad s ostatnými politikami Únie
            
            
               
                  Táto dohoda je v súlade so súčasnou politikou vonkajších vzťahov EÚ s Moldavskom. Moldavská vláda požiadala o dohodu ako o ochranné opatrenie. Takouto dohodou sa doplní aj podpora EÚ poskytnutá Moldavsku v marci 2022 na pomoc moldavským orgánom s poskytovaním pomoci ľuďom, ktorí utekajú pred ruskou inváziou na Ukrajine. Uzavretie časovo obmedzenej dohody o cestnej nákladnej doprave s Moldavskom na obdobie trvania dopravných prekážok spôsobených vojnou na Ukrajine by bolo takisto v súlade s dohodou o pridružení podpísanou 27. júna 2014 medzi Úniou a Moldavskom
                     3
                  .
               
            
            
               4.Právny základ, subsidiarita a proporcionalita
            
            
               •Právny základ
            
         
         
            
               
                  Procesnoprávnym základom rozhodnutia, ktorým sa povoľuje začatie rokovaní o dohode medzi Úniou a treťou krajinou a adresovaní smerníc vyjednávačovi je článok 218 ods. 3 a 4 ZFEÚ. 
               
            
            
               •Právomoc Únie
            
            
               
                  V článku 216 ods. 1 ZFEÚ sa stanovuje:
               
               
                  „Únia môže uzavierať dohody s jednou alebo viacerými tretími krajinami alebo medzinárodnými organizáciami, keď to ustanovujú zmluvy alebo keď je uzavretie dohody buď potrebné na dosiahnutie jedného z cieľov stanovených zmluvami v rámci politík Únie, alebo je ustanovené v právne záväznom akte Únie, alebo sa môže dotknúť spoločných pravidiel alebo pozmeniť ich pôsobnosť.“
               
            
            
               Táto dohoda patrí do oblasti dopravnej politiky Únie a je potrebná na dosiahnutie jedného z cieľov uvedených v zmluvách, ktorým je „prispievať k voľnému a spravodlivému obchodu“.
            
            
               Okrem toho uzavretie medzinárodných dohôd o cestnej nákladnej doprave je výslovne stanovené v legislatívnom akte Únie. 
            
            
               Konkrétne sa v odsekoch 2 a 3 článku 1 nariadenia Európskeho parlamentu a Rady (ES) č. 1072/2009 z 21. októbra 2009 o spoločných pravidlách prístupu nákladnej cestnej dopravy na medzinárodný trh stanovuje, že:
            
            
               „2. V prípade, že ide o prepravu z členského štátu do tretej krajiny a naopak, toto nariadenie sa uplatňuje na tú časť cesty, ktorá sa uskutočnila na území ktoréhokoľvek tranzitného členského štátu. Neuplatňuje sa na tú časť cesty na území členského štátu, v ktorom sa uskutočňuje nakládka alebo vykládka, pokiaľ nebola uzavretá potrebná dohoda medzi Spoločenstvom a dotknutou treťou krajinou.
            
            
               3. Do uzatvorenia dohôd uvedených v odseku 2 toto nariadenie nemá vplyv na:
            
            
               a) ustanovenia týkajúce sa prepravy z niektorého členského štátu do tretej krajiny a naopak, ustanovené v dvojstranných dohodách uzavretých členskými štátmi s uvedenými tretími krajinami;
            
            
               b) ustanovenia týkajúce sa prepravy z niektorého členského štátu do tretej krajiny a naopak, ustanovené v dvojstranných dohodách uzavretých členskými štátmi, ktoré už buď v rámci dvojstranných oprávnení, alebo v rámci liberalizačných dojednaní umožňujú nakládku a vykládku v členskom štáte dopravcom, ktorí nie sú usadení v uvedenom členskom štáte.“
            
            
               Okrem toho sa v článku 82 Dohody o pridružení medzi Úniou a Moldavskom stanovuje, že cieľom spolupráce medzi oboma stranami je zlepšiť pohyb cestujúcich a tovaru a zvýšiť plynulosť dopravných tokov medzi Úniou a Moldavskou republikou.
            
            
               Okrem toho môžu byť jej uzavretím dotknuté spoločné pravidlá alebo pozmenený rozsah ich pôsobnosti, ako sa stanovuje v judikatúre Súdneho dvora. Súdny dvor v bode 201 svojho stanoviska 2/15 zo 16. mája 2017
                  4
                konkrétne uviedol: 
            
            
            
               „201. Ako Súdny dvor už konštatoval, ak dohoda medzi Úniou a tretím štátom stanovuje, že na medzinárodné vzťahy, ktorých sa táto dohoda týka, sa uplatnia pravidlá, ktoré sa vo veľkej miere prekrývajú so spoločnými pravidlami Únie uplatniteľnými v situáciách vnútri Spoločenstva, dohodu takéhoto typu treba považovať za dohodu, ktorá sa môže dotknúť rozsahu pôsobnosti týchto spoločných pravidiel alebo ho môže pozmeniť. Aj keď neexistuje rozpor s uvedenými spoločnými pravidlami, môže byť ovplyvnený ich zmysel, pôsobnosť a účinnosť [pozri najmä stanovisko 1/03 (Nový Lugánsky dohovor), zo 7. februára 2006, EU:C:2006:81, body 143 a 151 až 153; stanovisko 1/13 (Pristúpenie tretích štátov k Haagskemu dohovoru), zo 14. októbra 2014, EU:C:2014:2303, body 84 až 90, ako aj rozsudok z 26. novembra 2014, Green Network, C‑66/13, EU:C:2014:2399, body 48 a 49].“
            
            
               
                  Prístup na trh, s ktorým sa ráta v tomto odporúčaní, sa bezpochyby prekrýva s ustanoveniami o prístupe na trh, ktoré prijala Únia, pokiaľ ide o uvedenú medzinárodnú cestnú nákladnú dopravu. 
               
               
                  Vzhľadom na uvedené skutočnosti má Únia podľa článku 3 ods. 2 ZFEÚ výlučnú vonkajšiu právomoc uzavrieť pripravovanú dohodu.
               
            
            
               Pokiaľ existujúce dvojstranné dohody nie sú nahradené pripravovanou dohodou, môžu sa naďalej uplatňovať ako predmet pripravovanej dohody. Po ukončení tejto dohody sa existujúce dvojstranné dohody môžu opäť uplatňovať nezávisle, pokiaľ Únia neuzavrie inú dohodu s Moldavskom v oblasti cestnej dopravy. 
            
            
               •Povinnosť Komisie konzultovať
            
            
               Vzhľadom na rozsudok Súdneho dvora zo 16. júla 2015 vo veci C-425/13
                  5
               , v ktorom sa objasňujú úlohy rôznych inštitúcií na účely uplatňovania článku 218 ods. 2 a 4 ZFEÚ v súlade so zásadami inštitucionálnej rovnováhy a vzájomnej spolupráce stanovenými v článku 13 ods. 2 ZEÚ, je potrebné zohľadniť tieto objasnenia.
            
         
         
            
               Je vhodné, aby Komisia poskytla Rade a ňou určenému osobitnému výboru všetky informácie potrebné na monitorovanie pokroku v rokovaniach, ako sú najmä oznámené všeobecné ciele a pozície ostatných strán počas rokovaní. Komisia písomne podá Rade a ňou určenému osobitnému výboru správu o výsledku rokovaní spôsobom, ktorý Rade umožní vykonávať jej inštitucionálne výsady.
            
            
               S cieľom splniť povinnosť dodržiavať inštitucionálnu rovnováhu stanovenú v článku 13 ods. 2 ZEÚ a povinnosť stanovenú v článku 218 ods. 10 ZFEÚ bude Komisia v rovnakom rozsahu informovať Európsky parlament.
            
            
               •Proporcionalita
            
            
               
                  Odporúčanie je v súlade so zásadou proporcionality z tohto dôvodu:
               
               
                  Pripravovaná dohoda je najúčinnejším nástrojom na posilnenie vzťahov medzi EÚ a Moldavskom v oblasti cestnej dopravy, pretože odstraňuje potrebu kvót v dvojstranných dohodách medzi členskými štátmi a Moldavskom, pokiaľ ide o tranzit.
               
               
                  Navrhovaná dohoda nebude predstavovať dodatočnú administratívnu alebo finančnú záťaž pre orgány členských štátov ani pre odvetvie. Naopak, mala by znížiť administratívne zaťaženie odvetvia aj členských štátov, keďže udelením práv pre dopravcov EÚ recipročných s právami moldavských dopravcov (tranzitné práva a práva na dvojstrannú medzinárodnú dopravu) sa odstráni potreba povolení pre prevádzkovateľov z EÚ, čím sa zníži administratívna záťaž pre odvetvie dopravy EÚ.
               
            
            
               5.Vplyv na rozpočet
            
            
               
                  Odporúčanie nemá žiadny vplyv na rozpočet Únie.
               
            
            
               6.Ďalšie prvky
            
            
               •Podrobné vysvetlenie konkrétnych ustanovení odporúčania
            
            
               Rozhodnutím Rady sa povolí začatie rokovaní o dohode o cestnej nákladnej doprave medzi Úniou a Moldavskom (ďalej len „dohoda“) s cieľom riešiť následky nevyprovokovanej a neodôvodnenej ozbrojenej agresie Ruska voči Ukrajine a vymenuje Komisiu za vyjednávača Únie. Smernice pre rokovania, ktoré sú pripojené k rozhodnutiu, poskytujú široký opis rozsahu pripravovanej dohody.
            
            
               
            
            
               Odporúčanie
            
            
               ROZHODNUTIE RADY,
            
            
               ktorým sa povoľuje začatie rokovaní o dohode o cestnej nákladnej doprave medzi Európskou úniou a Moldavskou republikou
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 218 ods. 3 a 4,
            
            
               so zreteľom na odporúčanie Európskej komisie,
            
            
               keďže:
            
            
               1.Mali by sa začať rokovania s cieľom uzavrieť dohodu medzi Úniou a Moldavskou republikou o cestnej nákladnej doprave. Je vhodné, aby sa dohoda uplatňovala, pokiaľ bude trvať závažný vplyv agresie Ruska voči Ukrajine na dopravné operácie a ukrajinskú dopravnú infraštruktúru.
            
         
         
            
               2.Komisia by mala byť určená za vyjednávača.
            
            
               3.Rokovania by mala Komisia uskutočniť po porade s [názov osobitného výboru vloží Rada],
            
            
               PRIJALA TOTO ROZHODNUTIE: 
            
            
               Článok 1
            
            
               Komisii sa týmto povoľuje rokovať v mene Únie o dohode medzi Európskou úniou a Moldavskou republikou o cestnej nákladnej doprave.
            
            
               Článok 2
            
            
               Smernice na rokovania sú uvedené v prílohe.
            
            
               Článok 3
            
            
               Rokovania sa uskutočnia po porade s [názov osobitného výboru vloží Rada].
            
            
               Článok 4
            
            
               Toto rozhodnutie je určené Komisii.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Podpísaná v Ženeve, 1. júla 1970.
               
               
                  
                     (2)
                  
                        Nariadenie Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85. 
               
               
                  
                     (3)
                  
                        Ú. v. EÚ L 260, 30.8.2014, s. 4.
               
               
                  
                     (4)
                  
                        ECLI:EÚ:C:2017:376.
               
               
                  
                     (5)
                  
                        ECLI:EU:C:2015:483.
               
            
      
    ---documentbreak--- 
      
         
               EURÓPSKA KOMISIA
            V Bruseli6. 4. 2022
            COM(2022) 168 final
            
            PRÍLOHA
            k 
            odporúčaniu na ROZHODNUTIE RADY,
            ktorým sa povoľuje začatie rokovaní o dohode o cestnej nákladnej doprave medzi Európskou úniou a Moldavskou republikou
            
               
         
         
            
               PRÍLOHA
            
            
               Smernice na rokovania o dohode medzi Európskou úniou a Moldavskou republikou o cestnej nákladnej doprave
            
            
               1.Ciele rokovania 
            
            
               Umožniť liberalizáciu cestnej nákladnej dopravy, pokiaľ ide o tranzitné práva a práva dvojstrannej medzinárodnej dopravy, medzi Moldavskom a Úniou počas trvania nevyprovokovanej a neodôvodnenej ozbrojenej agresie Ruska voči Ukrajine. 
            
            
               2.Rozsah pôsobnosti dohody
            
            
               1.Dohoda by mala liberalizovať cestnú nákladnú dopravu udelením prístupových práv prevádzkovateľom Moldavska a Európskej únie, pokiaľ ide o tranzit a dvojstrannú medzinárodnú dopravu medzi Európskou úniou a Moldavskom. Dohoda by mala zachovať alebo zvýšiť úroveň prístupu na trh alebo iné obchodné príležitosti dostupné v rámci existujúcich dvojstranných dohôd o cestnej doprave medzi členskými štátmi EÚ a Moldavskom.
            
            
               2.Dohoda, ktorá by mala byť rovnako autentická vo všetkých úradných jazykoch EÚ, by mala obsahovať príslušnú jazykovú doložku.
            
            
               3.Dohoda by mala byť časovo obmedzená a mala by sa uplatňovať, pokiaľ bude trvať závažný vplyv agresie Ruska voči Ukrajine na dopravné operácie a ukrajinskú dopravnú infraštruktúru. 
            
            
               3.Všeobecné ustanovenia
            
            
               Dohoda, ktorá nadväzuje na existujúce dvojstranné dohody o cestnej doprave medzi členskými štátmi a Moldavskom, bude mať prednosť pred ich ustanoveniami. 
            
            
               Po ukončení tejto dohody sa budú opäť uplatňovať existujúce dvojstranné dohody medzi členskými štátmi EÚ a Moldavskom, pokiaľ Únia neuzatvorí s Moldavskom inú dohodu v oblasti cestnej dopravy.  
            
            
               4.Správa dohody
            
            
               Mal by sa zriadiť spoločný výbor zložený zo zástupcov strán, ktorý by mal byť zodpovedný za správu dohody a jej riadne vykonávanie, najmä pokiaľ ide o prispôsobenie pravidiel EÚ uvedených v prílohe k dohode, ktoré má Moldavsko dodržiavať, ako aj nových pravidiel uplatniteľných v oblasti cestnej dopravy prijatých na úrovni Únie, po ich zmene.
            
            
               Moldavskí experti sa môžu zúčastňovať ako pozorovatelia v skupinách expertov zriadených Úniou, ktoré sa zaoberajú právnymi predpismi Únie, ktoré má Moldavsko uplatňovať a ktoré sa uvádzajú v prílohe k dohode. 
            
            
               Dohoda by mala zahŕňať rýchly, účinný a záväzný mechanizmus urovnávania sporov, ktorý zabezpečí riadne uplatňovanie dohody.
            
            
               Bez ohľadu na mechanizmus urovnávania sporov by dohoda mala obsahovať ustanovenia, ktoré sa majú uplatňovať v prípade nesplnenia jej povinností, ako napríklad možnosť prijať primerané ochranné opatrenia alebo úplne alebo čiastočne pozastaviť práva alebo výsady udelené na základe podmienok dohody.
            
            
               5.Vedenie rokovaní 
            
            
               Komisia bude viesť rokovania v súlade s týmito smernicami a zabezpečí riadnu koordináciu s prebiehajúcimi a budúcimi rokovaniami v iných relevantných oblastiach.